Juanita nié vanjaar by Afrikaans is Groot | Maroela Media
Juanita du Plessis in 2017 op die AIG-verhoog. (Foto: Afrikaans is Groot)
Die uiters gewilde Afrikaanse sangeres Juanita du Plessis, wat sedert die aanvang van die Afrikaans is Groot-konsertreeks 'n instelling op die verhoog is, het aangekondig dat sy nié vanjaar sal deel wees van dié massiewe konsertreeks nie.
Du Plessis het die aankondiging op haar sosiale media-bladsye gemaak. "Ek weet daar gaan seker baie vrae wees hieroor … en voordat feite weer heeltemal verdraai word, wil ek maar net persoonlik laat weet dat ek nie in 2019 sal deel wees van #Afrikaansisgroot nie," het sy geskryf.
Du Plessis sal egter steeds volgende maand by die Afrikaans is Groot-konserte in Kaapstad te sien wees.
"Dit is absoluut my eie keuse om dit net eers 'n blaaskans te gee. Ek sien julle wel nog Maart in die Kaap met die laaste paar shows van @AIG2018! [sic]" het sy bygevoeg.
Steve Hofmeyr en Juanita du Plessis in 2017 op die AIG-verhoog. (Foto: Afrikaans is Groot)
Barry Pretorius, regisseur en vervaardiger van die Afrikaans is Groot-konserte, het in 'n video op sy Facebook-blad gesê die beplanning vir vanjaar se konsertreeks is reeds in volle swang.
"Ons gaan seker maak dat jou 2019-ondervinding iets besonders gaan wees. Moet nooit vergeet nie: Afrikaans is Groot is jóú konsert, dis jóú musiek en jóú kunstenaars en ons is tot jou diens.
"Ons sien uit om jou te verwelkom by die grootste, mees fenominale geleentheid op die Afrikaanse musiekkalender," het Pretorius gesê.
Hy het bygevoeg konsertgangers wat verlede jaar kaartjies gekoop het, kry vanaf Woensdag 27 Februarie tot Sondag 3 Maart 'n spesiale vergunning om eerste kaartjies vir vanjaar se konsert aan te koop. Die amptelike kaartjieverkope open op Dinsdag 5 Maart.
Die Afrikaans is Groot-konsertreeks vind vanaf 22 November in Pretoria by die Sun Arena, Time Square in Menlyn plaas.
Afrikaans is Groot is terug want JY het daarvoor gevra !!!Deel hierdie video-clip dadelik op jou eie profiel en staan 'n kans om jou AiG 2019 kaartjies gratis en verniet te kry. Ons kies 50 "shares" deur die loop van die dag. Wie weet? Dalk is dit jy.Dis jou land. Dis jou taal. Dis jou musiek. Afrikaans is Groot is JOUNE !!!
Posted by Afrikaans is Groot on Friday, February 22, 2019
Dit is jammer, sal haar mis.
Waar daar 'n rokie trek is daar 'n vuurtjie. In die geval 'n reuse vuur wat hul nog gaan verteer. Al die gerugte wat so rondloop met al meer en meer mense wat bevestig dat dit waar is.